Boris Aleksenko

Boris Qriqoroviç Aleksenko (; ) — Ukrayna və Azərbaycan ictimai-siyasi xadimi, diplomat, Ukraynanın Azərbaycandakı fövqəladə və səlahiyyətli səfiri (1997–2004).

 Həyatı 
Boris Qriqoroviç Aleksenko 10 iyul 1941-ci ildə Ukrayna SSR-in Sumı vilayətinin Lebedin şəhərində anadan olmuşdur. 1970-ci ildə Azərbaycan Politexnik İnstitutunu, 1982-ci ildə isə Bakı Ali Partiya Məktəbini bitirmişdir.Алексенко Борис Григорович // Українська дипломатична енциклопедія: У 2-х т. / Редкол.: Л. В. Губерський (голова) та ін. — К.: Знання України, 2004. — Т. 1. — 760 с. — ISBN 966-316-039-Х

Əmək fəaliyyətinə 1965-ci ildə başlamış, 1965–1973-cü illərdə Bakı S. M. Kirov adına maşınqayırma zavodunda texnoloq, həmkarlar komitəsinin sədri və partiya komitəsinin katibi olmuşdur. Daha sonra, 1973–1978-ci illərdə Bakının Lenin rayonunda Xalq Nəzarəti Komitəsinə rəhbərlik etmişdir. 1978-ci ildə partiya işinə irəli çəkilmiş və 1981-ci ilədək Azərbaycan Kommunist Partiyası Mərkəzi Komitəsinin Planlaşdırma və maliyyə şöbəsinin təlimatçısı olmuşdur. 1981–1983-cü illərdə isə Azərbaycan SSR Yerli sənaye və kommunal-məişət müəssisələri həmkarlar ittifaqları komitəsinin sədri olmuşdur.

1983–1986-cı illərdə Azərbaycan KP Mərkəzi Komitəsinin Ticarət, plan və maliyyə orqanları şöbəsi müdirinin müavini, 1986–1989-cu illərdə isə Azərbaycan SSR əhalinin məişət xidməti naziri vəzifəsində çalışmışdır. 1989–1992-ci illərdə Azərbaycan Nazirlər Soveti İşlər müdirinin müavini və Azərbaycan Respublikasının Baş nazirinin köməkçisi olmuşdur.

1992–1996-cı illərdə Ukrayna Nazirlər Kabinetində MDB ölkələri ilə əlaqələr şöbəsinin baş mütəxəssisi, daha sonra Ukrayna Baş nazirinin müavini xidmətinin rəhbəri kimi fəaliyyət göstərmişdir. 1996–1997-ci illərdə isə Ukraynanın Azərbaycandakı Səfirliyində müşavir və müvəqqəti işlər vəkili olmuşdur.

23 iyun 1997-ci ildə Ukrayna Respublikasının Azərbaycan Respublikasındakı fövqəladə və səlahiyyətli səfiri təyin edilmişdir.

 Mükafatları 
 Ukrayna Nazirlər Kabinetinin Fəxri fərmanı

 İstinadlar